**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**ДО**

**МИНИСТЪРА НА ОКОЛНАТА СРЕДА**

**Г-ЖА ИВЕЛИНА ВАСИЛЕВА**

**ПИТАНЕ**

**от проф. Вили Лилков**

**народен представител от ПГ на Реформаторски блок в 43-то НС**

На основание чл. 90, ал. 1 от Конституцията на Република България и чл. 94 от Правилника за организацията и дейността на Народното събрание, внасям питане

**ОТНОСНО: Завършване на процеса на цифровизация на защитените територии в България и създаването на публична цифрова карта на защитените територии**

**Уважаема г-жо министър,**

Съгласно чл. 54 на Закона за защитените територии (публикуван в ДВ с бр. 23 от 2002 г.) Министерството на околната среда и водите създава специализирани карта, регистър и информационна система на защитените територии. Съдържанието на специализираните карта, регистър и информационната система на защитените територии, както и редът за създаването и поддържането им, се определят с наредба на министъра на околната среда и водите и министъра на регионалното развитие и благоустройството. Данните от специализираните карта и регистър на защитените територии са публични и се предоставят за ползване от Министерството на околната среда и водите и неговите регионални органи срещу заплащане на такса по тарифа, одобрена от Министерския съвет. Условията и редът за предоставяне на данни се определят с Наредба на министъра на околната среда и водите.

От влизането в сила на Закона за защитените територии (ЗЗТ) се работи с различна интензивност за цифровизация на защитените територии, интегрирането им в КВС и кадастър, както и за регистриране на държавната и общинска собственост в тях като публична собственост. За детайлното регулиране на този процес през 2008 год. е бил разработен много добър ПРОЕКТ за Наредба за специализираната карта и регистър на защитените територии, който по неизвестни причини не е бил довършен и приет.

През последните години многократно е констатирано, че въпреки няколкократно заплащаната цифровизация на едни и същи територии техните граници и собствеността в тях не са уточнени, а много полигони в нарушение на законодателството се водят частна държавна и общинска собственост. Последното е предпоставка и за тяхната незаконна продажба и създава проблеми в управлението на защитените територии като незаконно строителство и др. подобни.

Изпълнителната агенция по околна среда поддържа база данни за защитените територии, където за съжаление информацията е визуализирана по остарял начин, липсва информация за реалните цифрови граници на повечето защитени територии, както и информация, доколко правилно е отразена като публична държавната и общинска собственост в защитените територии.

Същевременно трябва да отбележа високото качество на разработените цифрови карти на защитените зони, качени в интернет на гис сървърите на МОСВ и МРРБ. Те позволяват по- прозрачно и без корупционно управление на защитените зони. Защо това не е направено и за защитените територии?

По гореизброените причини оставам с впечатлението, че от 2002 г. досега МОСВ не е следял целенасочено процеса на цифровизацията на защитените територии. Очевидно след влизането на България в Европейския съюз работата по защитените територсии е минала на втори план за сметка на работата по защитените зони, където Европейската комисия не е допускала подобни недовършени неща.

**Уважаема госпожо министър**,

**Във връзка с изложеното по-горе моля да ми бъде отговорено:**

1. **Как ще се преодолее дългогодишното забавяне на цифровизацията на защитените територии по ЗЗТ?**
2. **Кога ще бъде приета изискваната от 2002 год. Наредба по чл. 54 от ЗЗТ за специализираните карта, регистър и информационната система на защитените територии?**
3. **На какъв етап в момента е цифровизацията на защитените територии у нас и какъв е оперативния план на МОСВ за нейното завършване?**
4. **Как МОСВ ще осигури публичност на цифровите карти на защитените територии с техните граници и принципна информация за собствеността на полигоните в тях (публична държавна, изключителна държавна, частна държавна, публична общинска, частна общинска и частна) и възможно ли е тези данни да бъдат интегрирани в гис сървъра на МОСВ за Натура 2000?**

Отговорът желая да получа в писмена форма.

**Народен представител**

**Проф. д-р Вили Лилков**